Matteus 27:3 Judas laat hom deur die duiwel gebruik soos Eva dit by die sondeval gedoen het. Die duiwel het die mens daartoe aangesit om teen die HERE in opstand te kom. Die duiwel probeer alles om te sorg dat die mens nie uit die greep van die sonde sal kom nie. Dit is die rede hoekom hy Judas gebruik om Jesus te verraai.
Is jy en ek baie beter as Judas? Kan jy sê dat jy dit nooit gedoen sou hê nie? Voel jy jou baie beter as Judas? Ek het baie versigtig geword om dit te sê. Vroeër as kind het ek wel so gedink. Ek kon my nie verbeel dat mense Jesus sou verraai nie. My nie indink dat Jesus se leerlinge Hom verlaat nie. As jy ouer word en jy groei in jou geloof gaan jy ook jouself meer leer ken. Dan word ’n mens minder seker van homself. Dan sien jy raak hoe ook ander dinge as die liefde van die HERE aan jou trek. Dan skrik jy somtyds van jou eie gevoelens en gedagtes. Ek sê nie dat ek nooit sou doen wat Judas die verraaier en wat Petrus die verloënaar gedoen het nie. Ek het geleer om nie baie hoog van myself te dink nie. Die Gees het my geleer om by die HERE steeds weer liefde vir Hom te vra. Om dit nie van my eie geloof te verwag nie maar van die geloof wat die Gees my wil gee. Dan weet ek dat die HERE in my lewe daarvoor sorg dat ek met Christus as my liewe Heiland wil leef. Dan roem ek nie in myself nie maar in die Here! Dan leer ek ander nie veroordeel nie maar vir hulle die evangelie te verkondig.